**ZÁPIS č. 4**

 **Z RIADNEHO ZASADNUTIA SPRÁVNEJ RADY TASR**

 **18. apríla 2023 so začiatkom o 15.00 h**

**Prítomní členovia Správnej rady:** Jozef Bednár, Alena Mezeiová, Ladislav Mikuš, Jozef Tuhovčák

**Ospravedlnení:** Peter Mestický

**Hostia:** Vladimír Puchala, generálny riaditeľ TASR

**Miesto konania:** TASR, Dúbravská cesta 14, Bratislava

**--------------------------------------------------------------------------------------------------------------------------------------**

Rokovanie v zmysle čl. 3, 5, ods. 1 a čl. 9 ods. 6 Rokovacieho poriadku SR TASR viedla predsedníčka SR TASR Alena Mezeiová. Konštatovala, že rada je uznášaniaschopná, navrhla program zasadnutia a dala o ňom hlasovať.

Program:

1. **Výročná správa o činnosti a hospodárení TASR za rok 2022**
2. **Stanovisko SR TASR k vyhodnoteniu plnenia hlavných úloh TASR a k výsledku hospodárenia TASR za rok 2022**
3. **Návrh na vyrovnanie schodku hospodárenia z rezervného fondu**
4. **Rôzne**

**UZNESENIE č. 01/18/04/2023:**

Členovia SR TASR schválili program zasadnutia:

ZA: J. Bednár PROTI: 0 ZDRŽAL SA: 0

 L. Mikuš

 J. Tuhovčák

 A. Mezeiová

**Uznesenie bolo prijaté.**

1. **Výročná správa o činnosti a hospodárení TASR za rok 2022**

Ako uviedol GR TASR V. Puchala, **Tlačová agentúra Slovenskej republiky (TASR) splnila v hodnotenom období všetky úlohy, ktoré jej ukladá zákon č. 385/2008 Z. z. o Tlačovej agentúra Slovenskej republiky.** Spravodajstvo agentúry bolo vyvážené, slobodné a nezávislé, pripravované prostredníctvom kvalifikovanej pracovnej sily a bez ohľadu na komerčnú hodnotu informácie.

 **TASR vydala v hodnotenom období 257 564 multimediálnych správ. V slovnom spravodajstve priniesla 143 799 správ, vydala 15 642 zvukov, 94 070 fotografií a 4 053 videospráv. TASR TV urobila 403 živých spravodajských prenosov.**

 TASR priniesla v roku 2022 celistvé, nezávislé, rýchle a férové správy o chode štátu, udalostiach v politike, ekonomike, kultúre, samospráve, športe a ďalších oblastiach života doma i v zahraničí. Špecificky sa venovala problematike zdravotne a sociálne znevýhodnených občanov, školstvu, vede, prevencii pred kriminalitou a ďalším informáciám vo verejnom záujme. Agentúra zaznamenávala činnosť prezidentky Slovenskej republiky, pokrývala zasadnutia Národnej rady Slovenskej republiky, jej výborov, aktivitu predsedu vlády, rokovania vlády SR, jednotlivých ministerstiev či dianie v samospráve.

 TASR zabezpečovala úlohy stanovené zákonom nepretržite počas celého roka, **vrátane nočných časov**, **víkendov, sviatkov**. Informácie boli vydávané v jednotlivých servisoch TASR, uchovávané v archívoch TASR a sprístupňované verejnosti.

 **Informácie TASR vydávala v slovenskom jazyku, ale i anglickom a maďarskom jazyku**

 TASR má vytvorené špeciálne tímy, ktoré prinášajú inojazyčné spravodajstvo, má stáleho spravodajcu v Bruseli, spravodajcu pre Maďarsko a zmluvy s vyše 25 zahraničnými agentúrami. **V roku 2022 TASR historicky prvýkrát podpísala zmluvu s najväčšou talianskou agentúrou ANSA. Od septembra 2022 TASR zriadila post stáleho spravodajcu v Prahe.** Agentúra má silné regionálne zastúpenie.

 **Správy TASR odoberali a zverejňovali všetky relevantné spravodajské i nespravodajské televízie, tlačené médiá, rádiá, online médiá. V hodnotenom období došlo k uzatvoreniu zmluvy s JOJ Group, čo znamená, že mediálny dosah preberaných informácií je historicky najvyšší.**

 **TASR v spolupráci s francúzskou agentúrou AFP pripravovala a zverejňovala cyklus o hoaxoch.**

 **Vpád Ruska na Ukrajinu a doznievajúca pandémia Covid-19 patrili medzi hlavné témy spravodajstva TASR v hodnotenom období.** Od vypuknutia konfliktu na Ukrajine TASR zvýšila v maximálnej miere redakčnú pohotovosť a posilnila editačnú redakčnú prax tak, aby nedošlo k prieniku neoverených správ a propagandy do spravodajstva. Overovanie informácií z niekoľkých relevantných a rozpoznateľných zdrojov sa stalo dôležitejším ako kedykoľvek predtým.

 **TASR zdokumentovala oficiálne návštevy prezidentov, predsedov vlád iných štátov (Holandska, Španielska a Belgicka, Poľska, Lotyšska, Čiernej Hory...),** predsedu Európskej rady i predsedníčky Európskej komisie. Redaktori cestovali s predstaviteľmi štátu na zahraničné pracovné cesty (Taliansko, Švajčiarsko, Tallin, Cyprus), nechýbali na služobných cestách v Európskom parlamente, na klimatickej konferencii v Egypte...

 TASR dôsledne informovala o energetickej situácii a schémach pomoci občanom a podnikom.

 Mimoriadne náročná bola jeseň **vzhľadom na spojené komunálne a regionálne voľby. TASR plnila okrem iného aj úlohu záložného pracoviska pre Štatistický úrad SR, v prípade výpadku systémov ŠÚ bola pripravená tieto informácie zhromažďovať a sprístupňovať.**

 K dôležitým témam patrili v hodnotenom období výpovede lekárov, tragédie, a tiež záver roka, kedy sa schvaľoval rozpočet a padla vláda.

 Redaktori pravidelne riešili špecifické problémy s plnením plánu obnovy, čerpaním starých a prípravou nových eurofondov. Zásadne sa v tomto období menili pravidlá pre dôchodkový systém, ale aj pre oblasť výstavby či nájomného bývania.

 **Redaktori a fotografi TASR boli na ZOH v Pekingu, kde zachytili najmä úspechy Petry Vlhovej a reprezentácie v hokeji.** Redakcia taktiež vyslala fotoreportéra na MS v hokeji v Dánsku v máji. V závere roka to boli cesty na SP v alpskom lyžovaní s P. Vlhovou do Soeldenu, Semmeringu, Sestriere...

 **Celkové príjmy TASR boli vo výške 5 820 697 EUR, výdavky dosiahli výšku 5 352 958 EUR. TASR vykázala prebytok hospodárenia vo výške 467 739 EUR.**

 **V roku 2022 dosiahla TASR celkové výnosy vo výške 4 869 146 EUR, čo v porovnaní s rokom 2021 predstavuje nárast vo výške 72 430 EUR.** Náklady spolu (bez daní z príjmov) boli vynaložené vo výške 4 927 822 EUR. V porovnaní s rokom **2021 náklady stúpli o 143 889 EUR**. Na základe uvedených ukazovateľov TASR vykázala záporný hospodársky výsledok vo výške 63 159,39 EUR. Stav účtu Rezervný fond je k 31. 12. 2022 vo výške 433 094,18 EUR. Vzhľadom na výšku vytvoreného rezervného fondu, z ktorého táto strata bude krytá, neohrozí tento výsledok v ďalšom období finančnú situáciu TASR.

 **V priebehu prvého, ale hlavne v druhom polroku došlo k nárastu nákladov** na prevádzku, a to vplyvom vysokej inflácie, rastom cien energií i pohonných hmôt. Rástli náklady za nájom, ceny stravného, vynútené zákonom, či výdavky súvisiace s kybernetickou bezpečnosťou.

 Významný nárast nákladov priniesla v druhom polroku valorizácia miezd zamestnancov o 3 % od mája 2022. Nízke mzdy a ich klesajúca reálna hodnota boli a aj v budúcom období budú zásadnou výzvou pre manažment TASR ako udržať vyrovnané hospodárenie a nestratiť kvalitných zamestnancov. **Zvyšovanie miezd v štátnej správe a samospráve v roku 2023 o 7 a 10 % i jednorazová odmena 500 EUR sa TASR netýka, i keď vykonáva úlohy vo verejnom záujme.**

 Celkový nárast nákladov nedokáže TASR adekvátne pokryť z príjmov z predaja servisov. Takéto štrukturálne výdavky nie je možné pokryť ani prostredníctvom jednorazových projektov. **Je nevyhnutné riešiť výšku príspevku na plnenie úloh vo verejnom záujme od štátu, ktorý je nezmenený od roku 2015.** Na potrebu systémového riešenia financovania TASR upozornila aj Správna rada TASR listom, ktorým odoslala predsedovi Národnej rady SR, ministrom kultúry a financií a predsedovi Výboru NR SR pre kultúru a médiá.

 **Zdrojom príjmov pre agentúru bol v druhom polroku 2022 aj projekt európskeho newsroomu v Bruseli**. TASR na projekte spolupracuje s nemeckou agentúrou DPA, francúzskou AFP a ďalšími európskymi agentúrami.

 Okrem TV JOJ ako nového klienta, navyšovala v rámci možností ceny pre odberateľov. **Celkový fakturovaný objem z predaja vlastných služieb predstavoval v roku 2022 sumu 2 556 149,70 EUR, čo v porovnaní s predchádzajúcim rokom predstavuje nárast o takmer 2,88 % (71 470 EUR).**

 Pre odberateľov priniesla TASR ďalšiu novinku: **čítané správy pre rádia**. Ide o krátku zvukovú selekciu toho podstatného doma i vo svete. Zvukové správy pripravujú a načítavajú redaktori TASR so skúsenosťou z práce v rádiách.

 **TASR musela financovať z vlastných prostriedkov dokumentáciu a technológie pre zabezpečenie úloh vyplývajúcich z auditu kybernetickej bezpečnosti.** TASR je podľa zákona č. 69/2018 Z. z. o kybernetickej bezpečnosti zaradená do registra prevádzkovateľov základných služieb.

 **TASR v závere roka uskutočnila výberové konanie na nový fotosystém pre správu a distribúciu fotografií.** Systém zjednotí vstup do všetkých existujúcich archívov fotografií, prinesie predaj fotografií cez e-shop a významne zvýši komfort pre odberateľov. Na tento projekt dostala agentúra investičné prostriedky od Ministerstva kultúry SR.

 **TASR uskutočnila v hodnotenom období špecifické projekty:  projekt k 30. výročiu vzniku Slovenskej republiky.**

 TASR pokračuje vo výučbe **predmetu Agentúrna žurnalistika na UCM v Trnave**. Výučbu zabezpečuje manažment a vedúci redaktori TASR. Prínosom je aj skutočnosť, že TASR viacerých študentov už zamestnala a pracujú v agentúre na pozíciách redaktorov, dispečerov či webových editorov**. Za toto úsilie bola TASR v roku 2022 odmenená pamätnou medailou rektorky UCM pri príležitosti 25. výročia vzniku univerzity.**

 **Spoločnosť Teraz Media, a.s. skončila rok s plusovým hospodárením**. Web teraz.sk má návštevnosť vyše 400 000 unikátov mesačne. Veľmi dynamicky sa rozvíjajú živé prenosy TASR TV, ktoré dosahujú rekordné čísla sledovanosti na facebooku i na you tube.

 Novinkou bolo nadviazanie **spolupráce s agentúrou AKO**. Na základe zmluvy TASR priniesla vlastný prieskum, ktorý sa týkal vzniku Slovenskej republiky a vojny na Ukrajine. Výsledky prieskumu významne rezonovali v závere roku v médiách. Spolupráca bude pokračovať v ďalšom období.

 **V spolupráci so Slovenským národným múzeom v Bratislava TASR pripravila výstavu Športové triumfy Slovenska objektívmi fotografov TASR.**

 V rámci starostlivosti o zdravie zamestnancov TASR v závere roku **pripravila koncepciu starostlivosti o duševné zdravie.** V januári sa začne cyklus stretnutí s certifikovaným psychoterapeutom priamo v priestoroch agentúry.

 V septembri sa skončilo funkčné obdobie generálneho riaditeľa TASR. Správna rada vyhlásila výzvu pre kandidátov na túto pozíciu. Prihlásili sa traja záujemcovia. **Na základe projektu a verejného vypočutia Správna rada TASR zvolia na ďalších 5 rokov za generálneho riaditeľa TASR PhDr. Vladimíra Puchalu**, ktorý predstavil svoj projekt s názvom Budovanie pevného verejnoprávneho piliera.

 TASR v súčasnosti preberajú všetky relevantné médiá na Slovensku a je silnou značkou kvalitných, rýchlych a férových správ.

Členovia SR TASR v diskusii ocenili prácu agentúry, jej manažmentu a vyzdvihli nezávislosť a nestrannosť spravodajstva.

Predsedníčka SR TASR A. Mezeiová po ukončení diskusie predložila návrh na uznesenie:

**UZNESENIE č. 02/18/04/2023:**

Správna rada TASR prerokovala a schválila Výročnú správu o činnosti a hospodárení TASR za rok 2022 a poveruje predsedníčku SR TASR A. Mezeiovú, aby ju predložila Národnej rade Slovenskej republiky.

ZA: J. Bednár PROTI: 0 ZDRŽAL SA: 0

 L. Mikuš

 A. Mezeiová

 J. Tuhovčák

**Uznesenie bolo prijaté. – príloha č.1**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

1. **Stanovisko SR TASR k vyhodnoteniu plnenia hlavných úloh TASR a k výsledku hospodárenia TASR za rok 2022 – príloha č. 2**

Predsedníčka SR TASR A. Mezeiová predložila návrh na ďalšie uznesenie:

**UZNESENIE č. 03/18/04/2023:**

Správna rada TASR prerokovala a prijala Stanovisko SR TASR k vyhodnoteniu plnenia hlavných úloh TASR a k výsledku hospodárenia TASR za rok 2022 podľa § 5 ods.11 písm. c) zákona č. 385/2008 Z.z. o Tlačovej agentúre Slovenskej republiky a o zmene niektorých zákonov.

ZA: J. Bednár PROTI: 0 ZDRŽAL SA: 0

 L. Mikuš

 A. Mezeiová

 J. Tuhovčák

**Uznesenie bolo prijaté.**

1. **Návrh na vyrovnanie schodku hospodárenia z rezervného fondu**

Hospodárenie TASR k 31. 12. 2022 skončilo so stratou vo výške 63 159,39 EUR.

 Stav účtu Rezervný fond je k 31. 12. 2022 vo výške 433 094,18 EUR.

 V zmysle § 7 zákona č. 385/2008 Z. z. o Tlačovej agentúre Slovenskej republiky a o zmene niektorých zákonov v znení neskorších predpisov generálny riaditeľ TASR navrhuje správnej rade hospodársky výsledok za rok 2022, t. j. stratu po zdanení vo výške 63 159,39 EUR, vykryť z rezervného fondu.

 Výška rezervného fondu dosiahne týmto sumu 369 934,79 EUR.

1. Mezeiová predložilanávrh na uznesenie:

**UZNESENIE č. 04/18/04/2023:**

Správna rada TASR súhlasí, aby sa v zmysle § 7 Zákona č. 385/2008 Z.z. o Tlačovej agentúre Slovenskej republiky a o zmene niektorých zákonov v znení neskorších predpisov strata po zdanení vo výške 63 159,39 EUR vykryla z rezervného fondu.

Výška rezervného fondu dosiahne týmto sumu 369 934,79 EUR.

ZA: J. Bednár PROTI: 0 ZDRŽAL SA: 0

 L. Mikuš

 A. Mezeiová

 J. Tuhovčák

**Uznesenie bolo prijaté.**

1. **Rôzne**

**UZNESENIE č. 05/18/04/2023:**

Správna rada v súlade so Zákonom č. 385/2008 Z. o Tlačovej agentúre Slovenskej republiky , § 12 ods. 1 b) vzhľadom na kvalitu plnenia úloh odsúhlasila pre generálneho riaditeľa odmenu vo výške 1-násobku mesačnej mzdy.

ZA: J. Bednár PROTI: 0 ZDRŽAL SA: 0

 L. Mikuš

 A. Mezeiová

 J. Tuhovčák

**Uznesenie bolo prijaté.**

Členovia Správnej rady TASR sa dohodli na najbližšom termíne rokovania 23. mája 2023 o 15:00 v sídle TASR.

Predsedníčka SR TASR A. Mezeiová v súlade s Rokovacím poriadkom SR TASR ukončila zasadnutie rady.

Bratislava, 18. apríla 2023

Zapísala:

 Alena Mezeiová v.r.